Hjørrings damer har kun øje for sejr, når de onsdag spiller returkamp efter 3-2-nederlag i Italien.

UPC Tavagnacco vandt i sidste uge 3-2 over Fortune Hjørring i nordjyderes første Champions League-kamp. Med feje kneb, hvis man spørger Fortuna. Italienernes bane var nemlig alt for smal. - Det gav ganske enkelt mindre plads at spille på, og det har betydning, når man gerne vil ud over kanterne - vende spillet og i det hele taget dyrke pasningerne, siger Brian Sørensen, der er pigernes cheftræner. Træneren har sit eget hold som favorit på Hjørring Stadion hvor banens dimensioner passer med internationale standarder. - Jeg sætter den i 70/30 i Fortuna-favør, men vi skal være skarpe og ikke mindst tålmodige. Der er ikke nogen tvivl om, at Tavagnacco vil pakke sig og forsøge at forsvare deres føring fra den første kamp, siger cheftræneren. Fortuna kan med en 1-0-sejr gå videre på grund af reglen om udebanemål. Men scorer italienerne to eller flere mål, skal nordjyderne vinde med to mål.